Mette Frederiksen (S), 2024-04-23:
Jeg er meget enig i, at vi bliver nødt til at gøre mere ved vores vandmiljø og vi bliver nødt til at gøre mere, hvad angår kvælstof.
Vi skal have fjorde, vi skal have søer, og vi skal have åer, som lever, i Danmark.
Jeg er glad for, at vi i fællesskab har afsat penge, både på finansloven og i forbindelse med Grøn Fond, til det her område.
Vi skal have fulgt op på den landbrugsaftale, begge partier er en del af.
Så noterer jeg mig bare noget.
For jeg har i de her spørgetimer ofte fået at vide af den radikale leder, at vi ikke gør nok på klimaområdet, men der må jeg så alt andet lige i dag forstå, at det faktisk er rigtig godt med danmarkshistoriens største udbud, hvad angår havvindmøller, og at vi nu rykker, hvad angår CO 2 -udslip, både i forhold til industrien og i forhold til Fynsværket.
I det hele taget når vi jo i mål med det, vi gerne vil på klimaområdet, allerede i 2025.
Det er rigtig, rigtig godt.
Så det kører, og nu skal vi så også til at have noget mere opmærksomhed på nogle af de andre udfordringer, herunder ikke mindst vores fjorde, som fortjener bedre end det, de får i dag.
Jeg ved ikke, om man kan poppe makrel i tomat; det har jeg ikke benyttet mig af.
Jeg vil nok hellere gøre det end at drikke champagne, for det kan jeg simpelt hen ikke lide, så det ville være mærkeligt.
Jeg er ikke sikker på, at vi, Dansk Folkepartis formand og Socialdemokratiets formand, har helt samme dyre smag, hvad angår fødevarer.
Jeg vil klart gå med makrellen, hvis jeg skal vælge imellem de to.
Jeg har selvfølgelig fulgt med i nyhederne fra Storbritannien og venter i spænding på, hvad der er de næste skridt.
Vi er i rigtig, rigtig god gænge i EU lige nu, hvad angår diskussionerne om nye løsninger.
Det er vi bl.a. sammen med Italien.
Det er helt rigtigt, at dér arbejdes der med en aftale med Albanien.
Vi er om ganske få uger selv værter ved en meget, meget stor europæisk diskussion om, hvad der kan være de næste skridt imod at finde nye løsninger.
Med de bevægelser, der er i EU lige nu, hvor der er en i mine øjne stigende bevidsthed om, at det er uholdbart at fastholde det nuværende asylsystem, og at vi i højere grad skal kigge til løsninger, der også vedrører tredjelande – der er også indgået en række aftaler over de senere år – vil det i mine øjne som medlem af EU være bedre og klogere og nok også mere bæredygtigt at gå den vej end at gå solo, som jeg tror er det Dansk Folkeparti sådan henviser til her.
Omkring ældreloven er vi simpelt hen uenige.
Og jeg synes f.eks., at det her med forebyggende hjemmebesøg er et ret godt eksempel, for fordi man bliver, jeg tror, det i dag er 75 år, har man ikke nødvendigvis behov for at få et besøg fra kommunen.
Det, der må være afgørende, er, at når man har behovet, så skal hjælpen komme.
Men hvis vi bruger medarbejdernes tid på den store, brede gruppe, der ikke har behov, så er der ikke tid nok til dem, der virkelig har behov.
Jeg vil meget gerne være med til at drøfte dyrevelfærd og ikke mindst, hvordan vi får ændret på reglerne i Den Europæiske Union, så vi kommer til at tage flere hensyn til dyr.
Men jeg bliver nødt til at anholde noget af det første, der bliver sagt.
Jeg er meget, meget glad for, at Enhedslisten lagde stemmer til, at Arne om ganske få dage kan gå tidligere på pension.
Det er jo en af de største landvindinger for helt almindelige lønmodtagere, der er sket igennem de senere år.
Men lønløftet i den offentlige sektor erindrer jeg ikke at Enhedslisten nogen sinde er kommet igennem med.
Det er den her regering.
Det er et historisk lønløft til helt almindelige mennesker, der går på arbejde i den offentlige sektor.
En social- og sundhedsassistent med nogle års anciennitet, der arbejder på fuld tid, kan se frem til en stigning i lønnen nu på knap 6.000 kr. om måneden.
Så det, nogle har råbt på derude, leverer vi.
Det er den her regering, der er med til at sikre højere dagpenge de første 3 måneder i tilfælde af arbejdsløshed; 110 pct. dagpenge, hvis man ønsker at tage en uddannelse; det største løft af erhvervsuddannelserne, jeg kan mindes – for bare at give nogle eksempler.
Så jeg synes, man bliver nødt til at have hele paletten med.
Der er igennem de senere måneder og år skridt for skridt gennemført flere og flere rettigheder til almindelige danske lønmodtagere og nu det lønløft, der kommer.
Tænk bare på kriminalforsorgen – nogle af de offentligt ansatte, der har det allerallersværeste arbejde, er dem, der nu får mere i lønningsposen.
Det synes jeg man skulle glæde sig over.
Jeg glæder mig i hvert fald over det som socialdemokrat.